**Pályázati bankszámlák forgalmának kezelése eljárásrend**

A jelen eljárás rend célja a pályázati tevékenység pénzforgalmának és a tevékenységhez kapcsolódó pénzügyi elszámolások egyenlegeinek egyezőségének biztosítása.

Az egyetemen, a pályázati pénzforgalom erre a célra nyitott, elkülönített bankszámlákon történik. Egyes pályázatok esetében, a Támogató előírása szerint, az adott projektre vonatkozóan kerül(t) sor az elkülönített bankszámla megnyitására.

Az egyetem által kezelt pályázati bankszámlaszámokat és azok azonosítóit a Pályázati és Pályázatkezelési pénzügyi eljárásrend 9. sz. melléklete tartalmazza. Tekintettel az USD-ben történő bankszámla forgalom alacsony volumenére, az USD-ben történő projekthez/támogatáshoz kapcsolódó ki- és befizetések az egyetem USD nemben vezetett devizaszámláján történnek.

Pályázati számla (hazai forrás) (OTP - 11784009-22236713)

* hazai források – minisztérium, háttérintézménye, egyéb lebonyolító által biztosított támogatás- kezelésére szolgál, kivéve ha az adott Felhívás, vagy a Támogató mást ír elő. Ez utóbbi esetekben egyedileg kezelendő.

EUR pályázati számla (OTP - 11763842-00879888)

* EUR devizanemben kapott támogatás fogadása, EUR pénznemben történő kifizetések, azon esetekben is, ha a támogatás HUF devizanemben történt.

USD deviza számla (OTP - 11763842-00881016)

* USD devizanemben kapott támogatás fogadása, USD pénznemben történő kifizetések, azon esetekben is, ha a támogatás HUF devizanemben történt.

2021-2027-as európai költségvetési ciklus projektjeinek lebonyolítási számlája (MÁK -10032000-00003315-01020081)

* a 2021–2027 programozási időszakban az egyes európai uniós alapokból származó támogatások felhasználásának rendjéről szóló 256/2021. (V. 18.) Korm. rendelet alapján nyújtott támogatások kezelése

2014-2020-as európai költségvetési ciklus projektjeinek lebonyolítási számlája (MÁK- 10032000-00003315-01020098)

* a 2014-2020 – programozási időszak operatív programjainak támogatásai, melyhez kapcsolódó Kormányrendelet: a 2014–2020 programozási időszakban az egyes európai uniós alapokból származó támogatások felhasználásának rendjéről szóló 272/2014. (XI. 5.) Korm. rendelet alapján nyújtott támogatások kezelése

Projektre elkülönítetten nyitott számla

* A pályázati felhívás, vagy a Támogató vagy jogszabály előírása miatt megnyitott bankszámla, mely az adott projekt keretében nyújtott támogatás kezelésére szolgál. (pl. Magyarország Helyreállítási és Ellenállóképességi Terve végrehajtásának alapvető szabályairól és felelős intézményeiről szóló 373/2022. (IX. 30.) Korm. rendelet)

Szabályok:

A Semmelweis Egyetem pályázati bevételeit a pályázati számlákon fogadja, kiadásait főszabályként a pályázati számlákról, devizában történő utalásait a megfelelő devizaszámláról indítja. A bérek és járulékok, valamint az ösztöndíjak kifizetése minden esetben az OTP Banknál vezetett Főszámláról (OTP 11784009-22236665) történik.

A megvalósító szervezet gondoskodik arról, hogy a támogatás, a támogatás fogadására kijelölt, helyes számlára érkezzen, illetve kerüljön könyvelésre. A projekt pénzügyi vezetője a pályázat benyújtásakor vagy a támogatási szerződés megkötése vagy a támogatói okirat kibocsájtása előtt, de legkésőbb az előleg igénylését megelőzően jelzi bankszámlaszámot és megküldi a bankszámla szerződést a Támogató részére. A bankszámla szerződések letölthetők a PKHI honlapjáról.

Amennyiben egy adott projekt vonatkozásában a projekthez egyedileg rendelt kizárólag a projekt pénzforgalmához kötődő számlára érkezik az előleg, a projektet terhelő számlák beigazolása során Számlakisérő Utalvány jobb felső sarkában a terhelendő Bankszámla azonosító kódját színes tintával fel kell tüntetni. A helyes bankszámla kiválasztásáért a projekt pénzügyi vezetője, illetve a PST felett rendelkező pénzügyi ellenjegyző felelős!

Abban az esetben, ha

* egy szállítói számla, vagy egyéb számviteli bizonylat alapján devizában történik a kiegyenlítés,
* egy szállítói számla, számviteli bizonylat kifizetése nem az elkülönített bankszámláról történt,
* bér és járulék kifizetés történt

a kifizetés hónapjának a bérkönyvelését követő 5 munkanapon belül gondoskodni kell a kiadások egyetem HUF-ban vezetett főszámlájára történő átvezetéséről vagy átvezettetéséről.

Bankszámlák közötti átvezetés kezdeményezéséért

* a nem RRF (nem elkülönített projektszámlán vezetett) projektek esetében a Pénzügyi Igazgatóság,
* az RRF-es projektek esetében a projekt pénzügyi vezetője, illetve a PST felett rendelkező pénzügyi ellenjegyző felelős.

A devizában (EUR, USD) devizaszámláról kifizetett számlák esetében a MÁK projekt számláról az elszámolási útmutató szerinti, az ott elvárt eljárásrend szerinti árfolyamon számított, elszámolható forint összeget kell átvezetni az OTP forintban vezetett főszámlára. Az árfolyam különbözetet a szervezeti egységnek szükséges az SAP-ban rendezni.

RRF-es projektek esetében az átvezetési kérelemnek (ld. 7. sz. melléklet) az alábbiakat kell tartalmaznia:

* az érintett bankszámla adatait
* az átvezetendő számla, számviteli bizonylat azonosító adatait, összegét
* a bérek és járulékok összegét, melyről a pénzügyi vezető nyilvántartást vezet
* a kifizetés időpontját
* az átvezetendő tételek összegét

Az átvezetés minden esetben az Egyetem OTP-nél vezetett főszámlájára történik.

Devizaszámlára érkező támogatás esetén HUF számlára történő átvezetést kizárólag kancellári engedéllyel a PÜIG végzi.

Amennyiben egy adott projektben az általános költség a felmerült költségek arányában számolható el, a költségek átvezetését a PKHI feladása alapján a PÜIG végzi.

A Bankszámlák közötti átvezetést a Pénzügyi Igazgatóság kezdeményezi a számlavezető bankok felé, az átvezetésről szóló bankkivonat a projekt pénzügyi vezetője részére megküldendő. Felelős: a Pénzügyi Igazgatóság Támogatási Pályázati Csoportja.